Pirkanmaan käräjäoikeus on antanut tuomionsa Tampereen Tammelan stadionionilla helatorstaina 2015 syntyneestä kahakasta. Kolme jalkapallojoukkue HIFK:n kannattajaa sai ehdolliset tuomiot, yhden tuomio on ehdoton.

Ehdottoman tuomion saanut on Helsingin asema-aukion pahoinpitelystä käräjäoikeudessa vankeuteen tuomittu Jesse Torniainen. Torniaisen nyt käräjäoikeudesta saama vankeustuomio on kestoltaan 50 päivää. Rangaistusta mitattaessa on otettu huomioon Torniaisen aiemmat, Keski-Suomen ja Helsingin käräjäoikeuden antamat tuomiot.

Kolmen muun saamat ehdolliset tuomiot ovat kestoltaan 4–5 kuukautta. Kahden ehdolliset rangaistukset on muutettu yhdyskuntapalvelukseksi.

Asianomistajina oli kolme järjestyksenvalvojaa. Oikeuden mukaan järjestyksenvalvojia mm. lyötiin nyrkeillä, tönäistiin maahan ja potkittiin. Järjestyksenvalvojat saivat pahoinpitelystä fyysisiä vammoja.

Ilmeistä piittaamattomuutta

Ehdottoman vankeustuomion saanut Jesse Torniainen on Pohjoismaisen vastarintaliikkeen jäsen. Käräjäoikeus katsoo, että Torniaisen aikaisempi rikollisuus ja nyt tehdyn rikoksen suhde osoittaa ilmeistä piittaamattomuutta lain kielloista ja käskyistä. Torniainen on tuomittu rikosrekisteriotteen mukaan kuusi kertaa pahoinpitelystä ja kerran törkeästä pahoinpitelystä ennen jalkapallostadionin tapahtumia. Rikokset ovat tapahtuneet vuoden 2008 elokuun ja vuoden 2012 huhtikuun aikana.

Käräjäoikeuden mukaan Torniaisen aikaisempi rikollisuus edellytti hänen tuomitsemista ehdottomaan vankeusrangaistukseen. Rangaistusta alentavina tuomioina otettiin huomioon kaksi nyt käsitellyn rikoksen jälkeen annettua tuomiota. Helsingin käräjäoikeuden asema-aukion tapahtumista tuomitsema kahden vuoden vankeusrangaistus alensi Torniaiselle nyt tuomittavaa rangaistusta merkittävästi. Käräjäoikeus toteaa, että ilman kohtuullistavia tuomioita Torniaisen vankeusrangaistus olisi noin viiden kuukauden mittainen.

Torniainen vetosi oikeudessa asian hänelle tuomaan kohtuuttomaan julkisuuteen rangaistusta lieventävänä seikkana. Käräjäoikeus totesi kuitenkin, että lieventäviä seikkoja ei ole.

Torniainen kiisti oikeudessa syytteet, samoin kuin toinen syytetty. Yksi syytetyistä myönsi toimineensa teonkuvauksessa menetellyllä tavalla ja yksi myönsi syyllistyneensä lievään pahoinpitelyyn. Tuomiosta voi valittaa.

Syyttäjä vaati kolmelle syytetyistä ehdotonta vankeusrangaistusta, koska heillä on aiempaa rikostaustaa. Neljännelle vaadittiin ehdollista vankeusrangaistusta.

Kaikkiaan stadionin tapahtumista on tulossa syytteet kuudelle miehelle, mutta kahden osalta asiaa ei ole vielä käsitelty.

_Juttua muutettu kello 17.34: Lisätty tieto siitä, että kahden tuomitun ehdolliset rangaistukset on muutettu yhdyskuntapalvelukseksi. _